หุ้นดิ่ง 26.47 จุด กังวลขัดแย้งสหรัฐ-อิหร่าน โรคระบาดใหม่ในจีน
หุ้นไทย วันที่ 6 ม.ค. ปิดตลาดที่ระดับ 1,568.50 จุด ลดลง 26.47 จุด (-1.66%) มูลค่าการซื้อขาย 71,208.83 ล้านบาท ระหว่างวันดัชนีลดลงต่ำสุด 29.04 จุด
6 ม.ค. 2563

หุ้นไทย วันที่ 6 ม.ค. ปิดตลาดที่ระดับ 1,568.50 จุด ลดลง 26.47 จุด (-1.66%) มูลค่าการซื้อขาย 71,208.83 ล้านบาท ระหว่างวันดัชนีลดลงต่ำสุด 29.04 จุด
น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยปรับตัวลงแรงตามตลาดต่างประเทศ รับปัจจัยกดดันจากความกังวลการตอบโต้ระหว่างสหรัฐฯและอิหร่านที่เกิดความขัดแย้ง ส่งผลแรงเทขายออกมาอย่างมากในวันนี้ และทำให้บรรยากาศของตลาดเสียไป
ทั้งนี้ ช่วงบ่ายหลังจากดัชนีไม่สามารถยืนได้ในระดับ 1,580 จุด ทำให้มีแรงขายออกมามากขึ้น ส่งผลให้ SET ช่วงบ่ายไหลลงไปค่อนข้างมาก แม้ว่าตลาดหุ้นไทยจะมีหุ้นในกลุ่มพลังงานที่ได้รับประโยชน์จากปัจจัยกดดันในตะวันออกลาง แต่ไม่สามารถทนทานแรงขายของหุ้นกลุ่มอื่น ๆ ได้ ขณะเดียวกันหุ้น AOT ยังได้รับแรงกดดันเสริมจากโรคระบาดใหม่ในจีนที่คาดว่าจะกระทบกับการท่องเที่ยวและการเดินทาง
แนวโน้มการลงทุนในวันพรุ่งนี้ (7 ม.ค.) น.ส.ธีรดา คาดว่า ดัชนีฯยังมีความเสี่ยงอาจจะปรับลงได้ จากความกังวลความขัดแย้งภูมิรัฐศาสตร์ระหว่างสหรัฐและอิหร่าน และประเทศอื่น ๆ เข้ามาแบ่งฝ่ายกัน พร้อมแนะนำให้ติดตามสภาผู้แทนราษฎรจะพิจารณาร่างพ.ร.บ.งบประมาณรายจ่ายประจำปีงบประมาณ พ.ศ.2563 วาระ 2 และ 3 ในสัปดาห์นี้ด้วยพร้อมให้แนวต้าน 1,580 จุด แนวรับ 1,550-1,560 จุด
5 หลักทรัพย์ที่มีมูลค่าการซื้อขายสูงสุด 
PTT มูลค่าการซื้อขาย 4,289.09 ล้านบาท ปิดที่ 47.00 บาท เพิ่มขึ้น 0.50 บาท
GPSC มูลค่าการซื้อขาย 3,501.54 ล้านบาท ปิดที่ 87.75 บาท เพิ่มขึ้น 2.25 บาท
PTTEP มูลค่าการซื้อขาย 3,401.41 ล้านบาท ปิดที่ 133.50 บาท เพิ่มขึ้น 3.50 บาท 
AOT มูลค่าการซื้อขาย 2,987.57 ล้านบาท ปิดที่ 72.25 บาท ลดลง 1.75 บาท
KBANK มูลค่าการซื้อขาย 2,913.91 ล้านบาท ปิดที่ 143.50 บาท ลดลง 9.00 บาท